“โตโยต้า” เผยพิษ “โควิด” ฉุดยอดผลิตรถยนต์ทั่วโลก เดือนพ.ค. ทรุดฮวบ 54.4%
“โตโยต้า” เผยพิษ “โควิด” ฉุดยอดผลิตรถยนต์ทั่วโลก เดือนพ.ค. ทรุดฮวบ 54.4% หนักสุดนับตั้งแต่ปี 47 ขณะที่ยอดขายร่วงลง 31.8%
“โตโยต้า” เผยพิษ “โควิด” ฉุดยอดผลิตรถยนต์ทั่วโลก เดือนพ.ค. ทรุดฮวบ 54.4% หนักสุดนับตั้งแต่ปี 47 ขณะที่ยอดขายร่วงลง 31.8%
29 มิ.ย. 2563

บริษัทโตโยต้า มอเตอร์ เปิดเผยในวันนี้ (29 มิ.ย.63) ว่า การแพร่ระบาดของไวรัสโควิด-19 ส่งผลให้การผลิตรถยนต์ทั่วโลกของโตโยต้าร่วงลง 54.4% สู่ระดับ 365,909 คันในเดือนพ.ค. ซึ่งเป็นการทรุดตัวลงหนักสุดนับตั้งแต่เริ่มมีการรวบรวมข้อมูลเชิงเปรียบเทียบในปี 2547
ขณะเดียวกันโตโยต้าระบุว่า ยอดขายทั่วโลกร่วงลง 31.8% ในเดือนพ.ค. แตะที่ระดับ 576,508 คัน แต่ยังดีกว่าในเดือนเม.ย.ที่ยอดขายทั่วโลกทรุดตัวลง 46.3%
ทั้งนี้ การผลิตรถยนต์ทั่วโลกของโตโยต้าปรับตัวลงติดต่อกันเป็นเดือนที่ 5 โดยการผลิตภายในประเทศลดลง 57% สู่ระดับ 122,744 คัน และการผลิตในต่างประเทศลดลง 53% แตะที่ 243,165 คัน โดยมีสาเหตุมาจากมาตรการให้ประชาชนอยู่แต่ในบ้าน และการชะลอตัวของอุปสงค์ทั่วโลก
โตโยต้าระบุว่า การผลิตรถยนต์ในอเมริกาเหนือดิ่งลง 78.5% และการผลิตในยุโรปร่วงลง 58.9% โดยส่วนใหญ่มีสาเหตุมาจากอุปสงค์ที่ชะลอตัวลงเนื่องจากการแพร่ระบาดของโควิด-19
อย่างไรก็ดี การผลิตในจีนดีดตัวขึ้น 13.5% แตะที่ 137,071 คัน เนื่องจากความต้องการรถยนต์รุ่นต่างๆ ซึ่งรวมถึงรถยนต์อเนกประสงค์รุ่นใหม่อย่าง RAV4 และรถยนต์ Corolla ปรับตัวเพิ่มขึ้น ประกอบกับยอดติดเชื้อโควิด-19 ในประเทศจีนชะลอตัวลง สำนักข่าวเกียวโดรายงาน